-----------------------------------------------------------------------
  2. ปัจจัยความเสี่ยง

  -----------------------------------------------------------------------

จากลักษณะธุรกิจของ บริษัท เพรซิเดนท์ เบเกอรี่ จำกัด (มหาชน) ปัจจัยความเสี่ยงที่อาจเกิดขึ้น
และผลกระทบที่อาจจะมีต่อการดำเนินงานในอนาคต มีดังนี้

2.1 ความเสี่ยงในการพึ่งพาลูกค้า

บริษัทจำหน่ายสินค้าให้กับบริษัท ซี.พี. ออลล์ จำกัด (มหาชน) ซึ่งประกอบธุรกิจร้านค้าสะดวกซื้อ
โดยบริษัทถือว่าบริษัท ซี.พี. ออลล์ จำกัด (มหาชน)
เป็นช่องทางการจำหน่ายช่องทางหนึ่งของบริษัท ซึ่งในช่วงปี 2555
ยอดจำหน่ายให้แก่ลูกค้าดังกล่าวคิดเป็นประมาณร้อยละสามสิบกว่าของรายได้จากการขาย
โดยหากบริษัทสูญเสียลูกค้ารายนี้ จะส่งผลต่อรายได้ในส่วนดังกล่าวของบริษัทได้

อย่างไรก็ตาม
เนื่องจากผลิตภัณฑ์ของบริษัทมีคุณภาพสูงและได้มาตรฐานเป็นที่ยอมรับของผู้บริโภคอย่างกว้างขวาง
ทำให้ผลิตภัณฑ์ของบริษัทเป็นสินค้าที่ทำรายได้ให้กับร้านค้าในระดับที่สูงเมื่อเทียบกับสินค้าขนมปังและเบเกอรี่ของคู่แข่ง
โดยหากพิจารณาจากร้านค้าสะดวกซื้อของบริษัท ซี.พี. ออลล์ จำกัด (มหาชน)
จะพบว่ามีการวางจำหน่ายผลิตภัณฑ์
ขนมปังและเบเกอรี่ที่ผลิตโดยบริษัทเป็นจำนวนมาก จึงนับได้ว่าทั้งบริษัทและบริษัท ซี.พี. ออลล์
จำกัด (มหาชน) ได้รับผลประโยชน์ทั้ง 2 ฝ่าย

2.2 ความเสี่ยงเกี่ยวกับราคาวัตถุดิบ

สำหรับวัตถุดิบหลัก ได้แก่ แป้งสาลี และไขมัน รวมถึงวัตถุดิบอื่นๆ ในปี 2555 ได้รับผลกระทบดังนี้

-   แป้งสาลี ความเคลื่อนไหวราคาข้าวสาลีในตลาดโลกรวมค่าขนส่ง
    ราคาขายรายเดือนมีการเคลื่อนไหวอยู่ในช่วงประมาณ 360-460 เหรียญสหรัฐ/ตัน
    โดยราคาเฉลี่ย/เดือนสูงสุดในปี 2555 อยู่ที่เดือนกรกฎาคม และราคาเฉลี่ย/เดือนต่ำสุด
    อยู่ที่เดือนพฤษภาคม ทั้งนี้ ในช่วงปลายปี 2555 ราคาข้าวสาลีมีการขยับตัวสูงขึ้นอย่างต่อเนื่อง
    ส่งผลให้ราคาซื้อแป้งสาลีมีแนวโน้มสูงขึ้น แต่อย่างไรก็ดีการที่บริษัทฯ
    มีปริมาณการซื้อแป้งสาลีจำนวนมากและมีผู้ขายในประเทศหลายรายทำให้บริษัทสามารถเจรจาต่อรองกับผู้ขายได้

-   วัตถุดิบกลุ่มไขมัน ได้แก่ มาการีน และชอร์ตเทนนิ่ง มีแนวโน้มการใช้งานที่เพิ่มขึ้น
    ซึ่งวัตถุดิบหลักที่ใช้ในการผลิต ได้แก่ น้ำมันปาล์มนั้น
    มีราคาค่อนข้างผันผวนทำให้ไม่สามารถคาดการณ์ราคาล่วงหน้าได้
    ทางบริษัทจึงได้มีการหาผู้จำหน่ายเพิ่มเติมเพื่อป้องกันความเสี่ยงด้านต้นทุน

-   ปลาทูน่าในน้ำมันพืช ในช่วงปลายปี 2554 จนถึงต้นปี 2555
    มีการปรับราคาสูงขึ้นอย่างต่อเนื่อง
    โดยเป็นผลมาจากสภาวะราคาตลาดและข้อจำกัดเรื่องฤดูกาลจับปลาทูน่า
    บริษัทจึงได้มีการหาผู้จำหน่ายเพิ่มเติม พร้อมทั้งทำสัญญาการสั่งซื้อล่วงหน้ากับผู้จำหน่าย
    เพื่อป้องกันความเสี่ยงด้านต้นทุนและการขาดแคลนของวัตถุดิบ

ทั้งนี้ การที่บริษัทมีการซื้อวัตถุดิบในแต่ละประเภทกับผู้จำหน่ายหลายราย
และมีปริมาณการซื้อที่เพิ่มมากขึ้น ส่งผลให้บริษัทมีอำนาจในการเจรจาต่อรองกับผู้จำหน่ายได้
อย่างไรก็ตามบริษัทฯ ยังคงยึดถือนโยบายด้านการจัดซื้อ เพื่อให้เกิดประสิทธิภาพในการจัดซื้อสูงสุด
ดังนี้

(1) ในการซื้อทั้งวัตถุดิบและบรรจุภัณฑ์ของบริษัท จะต้องมีผู้จำหน่ายหลายราย
    เพื่อให้เกิดการแข่งขันทั้งในด้านคุณภาพ ราคา และบริการ
    จึงทำให้บริษัทสามารถซื้อวัตถุดิบและบรรจุภัณฑ์ได้ในเงื่อนไขที่ดีที่สุด

(2) การปรับปรุงกระบวนการผลิตและสูตรการผลิต
    เพื่อให้สามารถบริหารต้นทุนได้อย่างมีประสิทธิภาพมากขึ้น

ในด้านวัตถุดิบแป้งสาลีและไขมัน ถือเป็นวัตถุดิบหลักในการผลิตขนมปังและเบเกอรี่อื่นๆ
บริษัททำการสั่งซื้อจากผู้ขายหลายราย เพื่อป้องกันความเสี่ยงในการขาดแคลนวัตถุดิบ
โดยสั่งซื้อแป้งสาลีจากผู้ขาย 5 ราย และไขมันจากผู้ขาย 15 ราย นอกจากนี้
ยังมีวัตถุดิบที่เป็นส่วนประกอบสำคัญในการผลิตขนมปัง รวมถึงบรรจุภัณฑ์ที่มีมูลค่าการซื้อสูง

2.3 ความเสี่ยงเกี่ยวกับลักษณะของผลิตภัณฑ์ซึ่งส่วนใหญ่เป็นผลิตภัณฑ์สด

เนื่องจากขนมปังและเบเกอรี่ของบริษัทส่วนใหญ่เป็นผลิตภัณฑ์สด มีอายุในการบริโภคสั้นตั้งแต่ 3-7
วันนับแต่วันผลิต
ทำให้บริษัทมีความเสี่ยงหากมีผลิตภัณฑ์สดคืนจากร้านค้าในปริมาณมากเนื่องจากจำหน่ายไม่หมด
ซึ่งจะกระทบต่อผลการดำเนินงานของบริษัทได้ อย่างไรก็ตาม
จากการที่บริษัทให้ความสำคัญในการฝึกอบรมพนักงานขาย
และมีการนำระบบคอมพิวเตอร์แบบมือถือมาใช้ในระบบการจัดจำหน่ายและกระจายผลิตภัณฑ์สู่ร้านค้าต่างๆ
ทำให้พนักงานขายของบริษัทสามารถสรุปยอดขาย
และควบคุมปริมาณการจัดส่งผลิตภัณฑ์ได้ตรงตามความต้องการของร้านค้าและผู้บริโภคมากที่สุด ทั้งนี้
บริษัทจะรับผลิตภัณฑ์ที่จำหน่ายไม่หมดจากร้านค้าคืนทั้งหมดเมื่อนำผลิตภัณฑ์ใหม่ไปส่ง อย่างไรก็ตาม
บริษัทได้กำหนดเป้าหมายให้พนักงานขายประเมินยอดขายให้ได้อย่างแม่นยำ
และกำหนดให้มีผลิตภัณฑ์ที่จำหน่ายไม่หมดซึ่งบริษัทต้องรับคืนในสัดส่วนไม่เกินกว่าร้อยละ 10
ของจำนวนผลิตภัณฑ์ที่จัดส่ง
โดยมีการกำหนดผลตอบแทนของพนักงานขายอ้างอิงกับยอดจำหน่ายและปริมาณผลิตภัณฑ์คืนเพื่อเป็นแรงจูงใจให้แก่พนักงานขาย
บริษัทได้มีการพัฒนาระบบคอมพิวเตอร์ โดยนำระบบ Pre-sale
มาใช้ในการคาดถึงความต้องการสินค้าของลูกค้าได้แม่นยำยิ่งขึ้น
ทำให้ปริมาณผลิตภัณฑ์คืนจากร้านค้าลดลง เมื่อเปรียบเทียบกับก่อนการนำระบบ Pre-sale มาใช้
และมีการพัฒนาระบบดังกล่าว ให้มีประสิทธิภาพมากขึ้น

4.  ความเสี่ยงจากการมีกลุ่มผู้ถือหุ้นรายใหญ่

บริษัทมีกลุ่มผู้ถือหุ้นรายใหญ่คือ บริษัทในกลุ่มบริษัท เพรซิเดนท์โฮลดิ้ง จำกัด (ประกอบด้วย
บริษัทเพรซิเดนท์ไรซ์ โปรดักส์ จำกัด (มหาชน) และ บริษัท เพรซิเดนท์ โฮลดิ้ง จำกัด )
ถือหุ้นในบริษัทคิดเป็นร้อยละ 56.27 (ณ วันปิดสมุดทะเบียน วันที่ 10 ตุลาคม 2555)
ของจำนวนหุ้นที่จำหน่ายได้แล้วทั้งหมดของบริษัท จึงทำให้บริษัทในกลุ่มบริษัท เพรซิเดนท์โฮลดิ้ง
จำกัด สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้